Katrina Kaif: Bollivudning eng talabgir aktrisasi nega hanuzgacha shaxsiy hayotda baxtini topa olmadi?

Katrina Kaif hind kinematografiyasining iste’dodli aktrisalari orasida yetakchi o‘rinni egallaydi. Shuningdek, mashhurligi yildan yilga ortib borayotgan Katrina haqiqatan ham ajoyib raqqosa, mahoratli aktrisa va go‘zal modeldir.

Katrina Kaif Gonkongda hindistonlik Muhammad Kaif va ingliz millatiga mansub Syuzanna Tyurkott oilasida tug‘ilgan. Aktrisaning 6 singlisi va ukasi bor. Uning otasi tadbirkor, onasi huquqshunos bo‘lib, xayriya ishlari bilan ham shug‘ullangan. Katrina o‘z karyerasini 14 yoshida model sifatida boshlagan va ushbu sohada katta natijalarga erishgan.

U Londondagi moda namoyishlarida rejissor Kayzad Gustad e’tiboriga tushgan. Rejissor modelni ingliz-hind filmida rol o‘ynashga taklif qilgan. Ammo uning kinodagi ilk debyuti muvaffaqiyatga erishmagan.

Shunday bo‘lishiga qaramay, Katrina Hindistonda qolishga qaror qiladi. Sababi betakror go‘zallik sohibasiga boshqa loyihalar uchun ham taklif tushib turgan edi. Keyinchalik unga “Men qanday sevardim”, “Poyga” kabi kartinalar mashhurlik keltirdi. Shundan so‘ng aktrisa o‘z ustida ishlashda davom etdi va u hozirda eng talabgor aktrisalardan biriga aylangan.

Ammo yulduzning shaxsiy hayotidagi munosabatlar unchalik ham omadli kechmadi. 2003–2010-yillar mobaynida Katrina Salmon Xon bilan yaqin munosabatda bo‘lgan.

Aktrisaning so‘zlariga ko‘ra, bu uning hayotidagi eng jiddiy munosabatlardan biridir. Salmon aktrisani ijodning mashaqqatli yo‘lida qo‘llab-quvvatlagan. Ammo ushbu sevgi hikoyasi Bollivud kinosi kabi yakun topmagan, juftlik ajrashishga qaror qilgan. Ma’lumotlarga ko‘ra, aktyor unga turmush qurish taklifini bildirgan, ammo Katrina buni rad etgan. Balki o‘sha paytda Katrina shon-shuhratni oiladan ko‘ra ustun hisoblagandir.

Ammo bular aslida haqiqatmi yoki yo‘qligi hanuzgacha sir. Aktrisa Salmon bilan munosabatlarini to‘xtatmasdan avval Ranbir Kapur bilan “G‘alati sevgining ajoyib hikoyasi” kartinasida rol ijro etgan. Ehtimol, bu ham ularning ayrilig‘iga sabab bo‘lgan bo‘lishi mumkin. Ammo juftlik 2013-yilga qadar bu haqda hech qanday ma’lumot bermagan. Oradan uch yil o‘tgandan so‘nggina ular ajrashishlarini e’lon qilgan.

O‘shandan buyon Katrinaning hayotida bu kabi munosabatlar takrorlanmadi. Uning so‘zlariga ko‘ra, u bu borada jiddiy va mustahkam munosabatlarni orzu qilmoqda. Demak, u haligacha orzusidagi insonni uchratmagan.